HU Az Európai Unió Hivatalos Lapja C 302/7

A Bizottság iránymutatása – Iránymutatás a 726/2004/EK rendelet 57. cikkének (2) bekezdése és az 1901/2006/EK rendelet 41. cikkének (2) bekezdése végrehajtásának keretében a klinikai vizsgálatok eredményeihez kapcsolódó információk feltöltéséről és közzétételéről

2012/C 302/03

1. HÁTTÉR

Ez az iránymutatás az emberi, illetve állatgyógyászati felhasználásra szánt gyógyszerek engedélyezésére és felügyeletére vonatkozó közösségi eljárások meghatározásáról és az Európai Gyógyszerügynökség létrehozásáról szóló 726/2004/EK rendelet (1) 57. cikke (2) bekezdésének harmadik albekezdése és a gyermekgyógyászati felhasználásra szánt gyógyszerkészítményekről szóló 1901/2006/EK rendelet (2) 41. cikkének (2) bekezdése végrehajtásának egyes kérdéseivel foglalkozik.

Tárgya a klinikai vizsgálatok eredményeihez kapcsolódó információk feltöltése és közzététele, tehát a klinikai vizsgálatok eredményeinek nyilvános közzétételéről rendelkező európai uniós jogi aktusok végrehajtását szolgálja. Ezt a szakpolitikai célt az emberi felhasználásra szánt gyógyszerek klinikai vizsgálatairól és a 2001/20/EK irányelv hatályon kívül helyezéséről szóló európai parlamenti és tanácsi rendelet elfogadása érdekében a Bizottság által előterjesztett jogalkotási javaslat (3) is fenntartja. A jelen dokumentum iránymutatással szolgál továbbá arról is, hogyan kell az előírások teljesítésének elmulasztása, illetve ténybeli pontatlanság esetén eljárni.

Ez az iránymutatás a Bizottság által közreadott következő három dokumentumot egészíti ki:

— 2010/C82/01. számú iránymutatás az illetékes hatóságnak benyújtott, az emberi felhasználásra szánt gyógyszerekkel végzett klinikai vizsgálatok engedélyezési kérelméről, a lényeges módosítások bejelentéséről, illetve a vizsgálat befejezésének bejelentéséről (4) (a továbbiakban: CT-1. jelű részletes iránymutatás) és különösen annak 4.3. pontja,

— 2008/C168/02. számú iránymutatás a 726/2004/EK rendelet 57. cikkében előírt gyógyszeradatbázisba bevezetésre kerülő, a 2001/20/EK irányelv 11. cikke által előírt klinikai vizsgálatokra vonatkozó adatbázis adatmezőiről (5) és különösen annak 3–5. pontja,

— 2009/C28/01. számú iránymutatás az 1901/2006/EK rendelet 41. cikke értelmében a klinikai kísérletek uniós adatbázisába (EudraCT) bevezetendő, gyermekgyógyászati klinikai kísérletekkel kapcsolatos információkról és az Európai Gyógyszerügynökség (EMEA) által nyilvánosságra hozandó információkról (6) és különösen annak 3.2–3.4. és 5. pontja.

A Bizottság felsorolt iránymutatásait két, az „EudraLex — The Rules Governing Medicinal Products in the European Union” („EudraLex – A gyógyszerekre vonatkozó szabályok az Európai Unióban”) rendszer útján közzétett végrehajtási technikai iránymutatás egészíti ki a következő címmel: „List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006” („Az 1901/2006/EK rendelet 41. cikke alapján az EudraCT adatbázisból a gyermekgyógyászati klinikai vizsgálatokra vonatkozóan nyilvánosságra hozandó adatmezők jegyzéke”) és „List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004” („A 726/2004/EK rendelet 57. cikkének (2) bekezdése alapján a klinikai vizsgálatok EudraCT adatbázisából nyilvánosságra hozandó adatmezők jegyzéke”) (7).

2. TÁRGYI HATÁLY

Ez az iránymutatás a 2001/20/EK irányelv 2. cikkének a) pontja értelmében vett azon klinikai vizsgálatok adatainak feltöltésére és közzétételére vonatkozik, amelyek a következő feltételek közül legalább egyet teljesítenek:

— A klinikai vizsgálat a 2001/20/EK irányelvvel létrehozott, legkésőbb 2004. május 1-jén hatályba lépett szabályozás hatálya alá tartozik vagy tartozott (a múltban befejezett klinikai vizsgálatok eredményeihez kapcsolódó információk feltöltéséről lásd a 4.6.1. pontot). Ez azt jelenti, hogy a klinikai vizsgálatnak legalább egy vizsgálati helyszíne az Európai Unióban (EU) vagy az Európai Gazdasági Térség valamely szerződő államában van.

— A klinikai vizsgálat gyermekgyógyászati vizsgálati terv részét képezi, beleértve azt az esetet is, amikor a vizsgálati helyszínek az Európai Unión (EU) kívül vannak (8).

— A klinikai vizsgálat az 1901/2006/EK rendelet 45. cikkének hatálya alá tartozik.

— A klinikai vizsgálat az 1901/2006/EK rendelet 46. cikkének hatálya alá tartozik.

3. A EREDMÉNYEKHEZ KAPCSOLÓDÓAN FELTÖLTENDŐ INFORMÁCIÓK TARTALMA

Az eredményekhez kapcsolódó információkat a 2. pontban meghatározott valamennyi klinikai vizsgálat esetében ezen iránymutatásnak megfelelően kell feltölteni.

Az eredményekhez kapcsolódó információk tartalmát a 2009/C28/01. számú iránymutatás határozza meg. Az említett iránymutatásban meghatározott információk a gyermekgyógyászati és a nem gyermekgyógyászati klinikai vizsgálatok esetében egyaránt érvényesek.

Az adatmezők formátumára vonatkozó végrehajtási technikai iránymutatás (a továbbiakban: teljes adatállomány) külön dokumentumban található az „EudraLex — The Rules Governing Medicinal Products in the European Union” („EudraLex – A gyógyszerekre vonatkozó szabályok az Európai Unióban”) rendszerben, és ebbéli minőségében kiegészíti a „List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006” („Az 1901/2006/EK rendelet 41. cikke alapján az EudraCT adatbázisból a gyermekgyógyászati klinikai vizsgálatokra vonatkozóan nyilvánosságra hozandó adatmezők jegyzéke”) és a „List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004” („A 726/2004/EK rendelet 57. cikkének (2) bekezdése alapján a klinikai vizsgálatok EudraCT adatbázisából nyilvánosságra hozandó adatmezők jegyzéke”) címmel közzétett korábbi végrehajtási technikai iránymutatásokat (9).

Az említett részletes technikai iránymutatásban található adatmezők figyelembe veszik a nemzetközi harmonizációs törekvések eredményeit. Az adatmezők tartalma általában megegyezik az USA „clinicaltrials.gov” adatbázisával, eltérés csak ott van, ahol azt sajátos körülmények, például az európai uniós gyermekgyógyászati vizsgálati terv, vagy a nemzetközi adatbázisokban, illetve a nemzetközi harmonizációs törekvések eredményeiben azóta bekövetkezett változások indokolják.

4. AZ EREDMÉNYEKHEZ KAPCSOLÓDÓ INFORMÁCIÓK FELTÖLTÉSÉNEK ÉS FELDOLGOZÁSÁNAK MÓDJA

Az eredményekhez kapcsolódó információknak a 2001/20/EK irányelv 11. cikkének (1) bekezdésében említett európai adatbázisba (a továbbiakban: EudraCT adatbázis) történő feltöltésével a megbízó, a gyermekgyógyászati vizsgálati tervre vonatkozó határozat címzettje vagy a forgalomba hozatali engedély jogosultja eleget tesz az 1901/2006/EK rendelet 41. cikkének (2) bekezdésében előírt kötelezettségének. A feltöltés emellett a CT-1. jelű részletes iránymutatás 4.3. pontja értelmében a klinikai vizsgálatról összeállított, a vizsgálat befejezéséről szóló jelentés részét alkotó összegző jelentés benyújtásának is minősül a tagállami illetékes hatóságok részére. Ha az eredményekhez kapcsolódó információk közzétételre kerülnek (lásd az 5. pontot), akkor ez a közzététel egyben a CT-1. jelű részletes iránymutatás 4.2.1. pontja értelmében az etikai bizottság részére történő benyújtásnak is minősül.

4.1. Adatfeltöltés

Az eredményekhez kapcsolódó információkat az EudraCT adatbázisba vagy közvetlenül, az adatoknak az Európai Gyógyszerügynökség (a továbbiakban: Ügynökség) által rendelkezésre bocsátott webes felületen történő beírásával, vagy egy XML-fájlnak a webes felületen történő feltöltésével, vagy pedig átjárótechnológia igénybevételével kell feltölteni. Az adatfeltöltés az EudraCT adatbázis egyik biztonságos moduljában történik.

Az információkat az Ügynökség által meghatározott és közzétett XML-sémának megfelelően kell megadni.

Az információk feltöltése:

— a gyermekgyógyászati vizsgálati tervre vonatkozó határozat címzettjének a feladata abban az esetben, ha a klinikai vizsgálatra gyermekgyógyászati vizsgálati terv részeként kerül sor,

— a forgalomba hozatali engedély jogosultjának a feladata abban az esetben, ha a klinikai vizsgálat az 1901/2006/EK rendelet 45. és 46. cikkének hatálya alá tartozik,

— a klinikai vizsgálat megbízójának a feladata a 2. pontban meghatározott minden más klinikai vizsgálat esetében.

E célból az információk feltöltésére kötelezett személy olyan biztonságos felhasználói fiókot kap az adatbázisban, amely lehetővé teszi számára az adatok feltöltését és szerkesztését. Minden egyes felhasználó csak a saját adataihoz fér hozzá. A hozzáférés segítségével a felhasználó az adatok feltöltését és karbantartását a rendszer egy biztonságos részében végzi. Az információk további feldolgozása és nyilvános közzététele az Ügynökség felügyelete alatt történik.

Az eredményekhez kapcsolódó információk megadásának megkönnyítése érdekében a vizsgálati protokollhoz kapcsolódó információk egyes mezőinek felhasználásával a rendszer beolvassa a klinikai vizsgálat hátterét leíró adatokat. Ha az eredményekhez kapcsolódó információk feltöltése a webes felületen vagy adatokkal előre kiegészített letöltött XML-fájl útján történik, a vizsgálati protokollhoz kapcsolódó kérdéses információk az EudraCT adatbázisból automatikusan betöltődnek. Az eredményekhez kapcsolódó információk feltöltésekor e mezők tartalma a webes felületen vagy a vizsgálati protokollhoz kapcsolódó módosított információkat tartalmazó XML-fájl feltöltésével módosítható.

A szabadon kitölthető szövegmezőktől eltérő adatmezőkhöz általában tartozik egy kiegészítő mező az észrevételek számára. Ez a kiegészítő mező arra szolgál, hogy a felhasználó a mező rögzített adattartalmán túlmenően is adhasson meg információkat. Bár az adatgyűjtés struktúrája a klinikai vizsgálatok adatainak túlnyomó többségét képes befogadni, előfordulhat, hogy a felhasználó a pontos adatszolgáltatás érdekében ezeket a kiegészítő mezőket is igénybe kívánja venni.

4.2. Feldolgozás

A rendszer biztonságos részében automatikus adatellenőrzésre kerülhet sor. Ha probléma merül fel, a rendszer leállítja az adatfeltöltést. Ilyenkor a feltöltést végző felhasználó jelentést kap az adatellenőrzésről, amely utasításokat is tartalmaz a felmerült problémák kiküszöböléséhez vagy tisztázásához.

Ezután az adatok bekerülnek az EudraCT adatbázisba, majd pedig közülük a nyilvánosan is közzéteendők – az alkalmazandó szakmai szabályok szerinti kiválasztásukat követően – hozzáférhetővé válnak a nagyközönség számára az EudraPharm adatbázisnak a klinikai vizsgálatok európai uniós nyilvántartását tartalmazó részében (lásd az 5. pontot). Az adatokat a rendszer hozzákapcsolja az EudraCT-ben a vizsgálati protokollhoz kapcsolódóan rendelkezésre álló adatokhoz.

A biztonságos modul nyilvánosan nem hozzáférhető. Az eredményekhez kapcsolódó információk feltöltése során az EudraCT adatbázisban a vizsgálati protokollhoz kapcsolódóan korábbról tárolt információk nem íródnak felül.

4.3. Határidők

Az eredményekhez kapcsolódó információkat az 1901/2006/EK rendeletben és az 1. pontban felsorolt iránymutatásokban előírt határidők betartásával, azaz gyermekgyógyászati klinikai vizsgálatok esetében legkésőbb hat hónappal (10), más esetekben legkésőbb egy évvel a vizsgálat befejezése után kell feltölteni (11).

Az eredményekhez kapcsolódó információkat, ha már rendelkezésre állnak, már e határidők előtt ajánlatos feltölteni. Ilyen eset például az, ha az eredményeket tudományos folyóiratban már közzétették, vagy ha a klinikai vizsgálatnak a befejezését megelőzően van egy előzetes lezárt szakasza.

Ha a klinikai vizsgálat idő előtt befejeződik, akkor ezt az idő előtti befejeződést kell a vizsgálat befejezésének tekinteni.

Az eredményekhez kapcsolódó adatokat tervezett elemzésenként és klinikai vizsgálatonként csak egyszer lehet feltölteni. Ha az eredmények elemzése több alkalommal történik, minden egyes elemzés adatait fel kell tölteni.

4.4. Nyelv

Az eredményekhez kapcsolódó információk többnyire vagy számadatokat, vagy előre meghatározott lehetőségek közül, értéklistából terminológiai szójegyzékek alapján kiválasztandó adatokat jelentenek.

A szabadon kitölthető szövegmezők esetében a rendszer több nyelv alkalmazását is lehetővé teszi (az EU hivatalos nyelvei közül). A WHO előírásainak megfelelően és az EU-n kívüli nemzetközi felhasználás elősegítése érdekében az információkat angol nyelven célszerű megadni. Az információk emellett az EU bármely más hivatalos nyelvén is megadhatók.

4.5. Adatfrissítés és utólagos adatfeltöltés

A vizsgálati protokollhoz és az eredményekhez kapcsolódó információk egy részét (például a további tájékoztatás céljából igénybe vehető kapcsolattartási pontok adatait vagy a toborzási állapotjelzőt) a feltöltést végző felhasználó később módosíthatja. Ezek a módosítások a technikai ellenőrzések sikeres elvégzését követően nyilvánosan is közvetlenül hozzáférhetővé válnak.

A rendszer a vizsgálati protokollhoz kapcsolódó információk és az eredményekhez kapcsolódó adatok minden egyes változatát megőrzi: az adatok újbóli feltöltése nyomán a korábban feltöltött változatok nem törlődnek, ami lehetővé teszi a változások nyomon követését.

4.6. A múltban befejezett klinikai vizsgálatok eredményeire vonatkozó rendelkezések

4.6.1. A 2001/20/EK irányelv hatálya alá tartozó klinikai vizsgálatok

A szoftveres háttér véglegesítése előtt (lásd a 6. pontot) kevesebb mint egy évvel befejezett klinikai vizsgálatok eredményeihez kapcsolódó információkat a szoftveres háttér véglegesítése után egy éven belül, a teljes adatállomány felhasználásával (lásd a 4.1. pontot) kell feltölteni.

A szoftveres háttér véglegesítése előtt (lásd a 6. pontot) egy évvel vagy annál korábban befejezett klinikai vizsgálatok eredményeihez kapcsolódó információkat vagy a teljes adatállomány felhasználásával (lásd a 3. pontot), vagy az 1901/2006/EK rendelet 45. cikkének hatálya alá tartozó klinikai vizsgálatokra meghatározott módon (lásd alább) kell feltölteni. Az információk feltöltését a szoftveres háttér véglegesítése után (lásd a 6. pontot) 24 hónapon belül kell elvégezni.

4.6.2. Egyes, az 1901/2006/EK rendeletben említett klinikai vizsgálatok

Az 1901/2006/EK rendelet 45. cikkének hatálya alá tartozó klinikai vizsgálatokhoz egy alternatív adatfeltöltési módszer fog rendelkezésre állni. E klinikai vizsgálatok esetében az eredményekhez kapcsolódó információk vagy egy orvosi szakfolyóiratban közölt cikkről készült, a szerzői jogi jogosult által engedélyezett másolat PDF-fájlként történő, vagy az „ICH Topic E 3” iránymutatás I. melléklete szerinti kivonat PDF-fájlként történő, vagy pedig bármilyen más megfelelő, az említett kivonattal megegyező információtartalmú dokumentum PDF-fájlként történő feltöltésével bocsáthatók közzététel céljából az Ügynökség rendelkezésére. Ezekhez az esetekhez az EudraCT adatbázisban tartozni fognak olyan mezők, amelyek azonosítják az adott klinikai vizsgálatot, megkönnyítik a keresést, és lehetővé teszik a PDF-fájl csatolását. Ezeket az eredményekhez kapcsolódó információkat a szoftveres háttér véglegesítése után (lásd a 6. pontot) 24 hónapon belül kell feltölteni.

A jóváhagyott gyermekgyógyászati vizsgálati tervekben szereplő (1901/2006/EK rendelet 41. cikk (1) bekezdés), valamint a forgalomba hozatali engedély jogosultja által finanszírozott, forgalomba hozatali engedéllyel rendelkező gyógyszerkészítménynek a gyermekpopulációban való felhasználását is magában foglaló (1901/2006/EK rendelet 46. cikk), a szoftveres háttér véglegesítése előtt (lásd a 6. pontot) befejezett klinikai vizsgálatok eredményeihez kapcsolódó információkat a szoftveres háttér véglegesítése után egy éven belül, a teljes adatállomány felhasználásával (lásd a 4.1. pontot) kell feltölteni.

4.7. Az előírások teljesítésének elmulasztása, ténybeli pontatlanságok

A tagállamoknak feladata ellenőrizni, hogy az általuk engedélyezett klinikai vizsgálatokra vonatkozóan megtörtént-e az eredményekhez kapcsolódó információk feltöltése az Ügynökség részére.

Külön megjelölést kapnak azok a klinikai vizsgálatok, amelyekre vonatkozóan gyermekgyógyászati vizsgálatok esetében kilenc hónappal, más vizsgálatok esetében 15 hónappal a vizsgálat befejezése után (lásd a 4.3. pontot) nem történt meg az eredményekhez kapcsolódó információk feltöltése. Ez az információ nyilvánosan hozzáférhető lesz. A klinikai vizsgálat tervezett időtartamát a klinikai vizsgálat engedélyezésének igénylésekor, míg a befejezés tényleges időpontját a „Declaration of the end of the trial” („Nyilatkozat a vizsgálat befejezéséről”) című űrlap útján kell megadni.

A közzétett információkat kizárólag az információt feltöltő felhasználó módosíthatja. A módosítás bizonyos esetekben az Ügynökség kérésére történik.

Ha a helyes klinikai gyakorlatnak való megfelelés helyszíni ellenőrzése során megállapítást nyer, hogy az eredményekhez kapcsolódó adatok pontossága vagy megbízhatósága súlyosan kétségbe vonható, haladéktalanul értesíteni kell az Ügynökséget.

Az Ügynökség a következők szerint jár el:

— eltávolítja az információkat a nyilvánosan megtekinthető információk közül,

— az eredményekhez kapcsolódó információkhoz olyan értelmű észrevételt fűz, hogy a helyes klinikai gyakorlatra való tekintettel nem garantálható érvényességük, vagy

— ha a ténybeli pontatlanságok vagy a szabályozásból fakadó követelmények teljesítésének elmulasztása úgy kívánja, a nyilvánosan megtekinthető nyilvántartáshoz megjegyzéseket fűz.

5. AZ EREDMÉNYEKHEZ KAPCSOLÓDÓ INFORMÁCIÓK NYILVÁNOSSÁGRA HOZATALA

Az eredményekhez kapcsolódóan feltöltött információk nyilvános közzététele az EudraPharm adatbázisnak a klinikai vizsgálatok európai uniós nyilvántartását tartalmazó részében, az 1. pontban felsorolt bizottsági iránymutatásoknak megfelelően történik, azaz az eredményekhez kapcsolódó információk közül kizárólag az I. fázisban lévő nem gyermekgyógyászati célú klinikai vizsgálatok adatai nem kerülnek közzétételre.

Az eredményekhez kapcsolódó információk az érvényes adatállomány feltöltésétől számítva 15 munkanapon belül kerülnek nyilvános közzétételre.

Minden egyes klinikai vizsgálat esetében az eredményekhez kapcsolódó információkat a rendszer hozzákapcsolja a rendszerben a vizsgálati protokollhoz kapcsolódóan már tárolt megfelelő információkhoz.

Utólagos adatfeltöltés esetén (lásd a 4.5. pontot) alapértelmezésben először az aktuális változat jelenik meg a nagyközönség számára, de a korábbi változatok is megtekinthetők.

A webes felületen történő közvetlen olvasás mellett az adatok nyomtatható és letölthető formátumban is rendelkezésre fognak állni.

A webes felület olyan eszközöket is tartalmazni fog, amelyek megkönnyítik a klinikai vizsgálatokra és eredményeikre vonatkozó nyilvánosan hozzáférhető információk közötti keresést és tallózást, valamint az információk olvasását.

6. ALKALMAZÁS

Ezt az iránymutatást az érintett adatbázisokkal kapcsolatos szoftveres háttér véglegesítésének időpontjától fogva kell alkalmazni.

A szoftveres háttér véglegesítésének megtörténtéről az Ügynökség nyilvános hirdetményt fog közzétenni.

(1) HL L 136., 2004.4.30., 1. o.

(2) HL L 378., 2006.12.27., 1. o.

(3) 2012.7.17. COM(2012) 369 végleges.

(4) HL C 82., 2010.3.30., 1. o.

(5) HL C 168., 2008.7.3., 3. o.

(6) HL C 28., 2009.2.4., 1. o.

(7) http://ec.europa.eu/health/documents/eudralex/vol-10/index_en.htm

(8) 1901/2006/EK rendelet 41. cikk (1) bekezdés.

(9) L. 7. lábjegyzet.

(10) 2009/C28/01. számú iránymutatás, 2.2.2. pont.

(11) A „vizsgálat befejezése” fogalom értelmezéséről lásd a CT-1. jelű részletes iránymutatás 4. pontját.